1.9.19

א' אלול תשע"ט

**הורים ותלמידים יקרים,**

צוות חטיבת הנעורים מברך אתכם לרגל פתיחת שנת הלימודים תש"פ. אנו מאחלים לכל הבאים בשערי בית הספר הצלחה וצמיחה בכל תחום.

חטיבת הנעורים ממשיכה להתפתח, להתחדש ולהשתנות. גם השנה תפגשו מגוון רחב של מסלולי לימוד, תכניות העשרה, התנדבות ועשייה חברתית ענפה.

בשנת הלימודים תש"פ נתמקד בכמה אבנים מרכזיות אשר יהוו את מרכז עשייתנו החינוכית:

* **תכנית קשת-** צוות המחקר והפיתוח של חטיבת הנעורים, אשר פעל בשנת הלימודים הקודמת (תשע"ט), פיתח תכנית ייחודית- תכנית "קשת". עמודי התווך של התכנית הינם שילוב מיומנויות במקצועות הלימוד, יישום הערכה ומשוב בתהליך רכישת המיומנויות בקרב כל תלמיד והכשרת המורים אשר ילמדו בתכנית. תכנית "קשת" תפעל כפיילוט בשנת הלימודים הקרובה ותלווה במחקר פנימי בבית הספר.
* **מעורבות חברתית-** יעדים לשנת הלימודים הקרובה:  1. העלאת מספר התלמידים אשר לוקחים חלק במעורבות בקהילה; 2. המשך קיומם של יום התנדבות שכבתי; 3. הרחבת קבוצות המנהיגות הפועלות בבית הספר; 4. יצירת אקו-סיסטם של התנדבות ועשייה חברתית באמצעות "חדר המנהיגות", אשר יהווה אבן שואבת לפרויקטים חדשים בנושא.
* **מסלול תל"ם-** המסלול מיועד לתלמידי כיתה ט', אשר מתקשים בלימודיהם וזקוקים למענה ייחודי. התלמידים זוכים לתגבור לימודי במקצועות בהם קיימים פערים, לתוספת שעות בנושא כישורי חיים חשובים ולליווי צמוד של רכזת המסלול וצוות השכבה. בשנת הלימודים תש"פ התלמידים ישתתפו במגוון פעילויות העשרה, כגון: סמינר שטח אתגרי, העצמה אישית באמצעות טיפול בבעלי חיים, סיורים ופעילויות גיבוש. כמו כן, את מסלול תל"ם מלווה מחקר, אשר עוקב אחר חוויות התלמידים ושיפור הישגיהם.
* **עתודה במדעי הרוח-** קבוצת תלמידים משכבות ח' ו-ט' יזכו ללמוד בתכנית ייחודית במדעי הרוח כחלק מיעד מוסדי לחיזוק תחום זה. התכנית מקבלת תמיכה ממחוז חיפה ומהווה פיילוט ארצי ייחודי.
* **שילוב והכלה של תלמידי הכיתות התקשורתיות-** בשנה הנוכחית נתמקד במספר תחומים: בניית תכנית עבודה שנתית לכיתות עמיתות, חיזוק "גאוות יחידה" בקרב תלמידי כיתות עמיתות, הגברת שיתופי הפעולה בין מורי מערך הכיתות התקשורתיות לבעלי תפקידים ומורים מקצועיים, למידה מקצועית ומעמיקה של מורים ותלמידים על אופי הלקות ופיתוח תכניות חברתיות משותפות חדשות. תחומים אלה הינם יישום מסקנות מחקר פנימי, אשר בוצע בשנת הלימודים תשע"ט.
* **חינוך חברתי-ערכי-** החינוך החברתי הינו אבן הראשה בקשת העשייה הענפה בחטיבת הנעורים. כל מורה ואיש צוות פעילים, יוצרים, מובילים ותורמים לחינוך החברתי להיות מרכזי ומשמעותי עבור קהילת החטיבה. משנה לשנה אנו משדרגים את העשייה, מפיקים לקחים ומדייקים את התכנים והפעילויות השונות. גם בשנת הלימודים הנוכחית נמשיך ליצור תכנים ערכיים עבור תלמידנו ב"שיר של יום", במקצועות הלימוד, בשבועות המיוחדים, בהפסקות ובשלל אירועים ומופעים נוספים.

מיוחסים לרבי שמחה בונים מפשיסחה הדברים הבאים: "טוב לאדם להסתובב עם מעיל בעל כיס בכל צד. בכיס אחד פתק בו כתוב 'בשבילי העולם נברא' ובשני פתק בו כתוב ו'אנוכי עפר ואפר'. כך האדם צריך לפסוע בעולם תוך שהוא מתנדנד בין שני הכיסים".

אנו בחטיבת הנעורים רואים במשפט זה את מהות עשייתנו החינוכית, ובמתח הזה בין שני הפתקים, אנו מחנכים את ילדינו להגשים עצמם ולתת מקום גם לאחרים, לשאוף להצלחה אך לקבל באהבה גם את הטעות והכישלון, לשאוף גבוה ויחד עם זאת לעזור לחלש.

**שנה טובה, חודש טוב, שבוע טוב.**

**ערן ברסלר**

**מנהל חטיבת הנעורים**